《续洗兵马上李制置》
宋代·洪咨夔

太白过午芒角狞，蚩尤亘天钩尾赪。
淮东千里正齁寝，夜半汹涌传边声。
王师北渡恤泗口，胡马南牧摇青平。
拥城败将死蜗缩，护堡羸卒飞猱惊。
诗书元帽戒夙驾，往试百万胸中兵。
几人险语挽衣断，甚至涕泗交纵横。
李晟为国不虚出，裴度与贼难俱生。
两军相持以气胜，督战火急开行营。
长江涨绿冯夷舞，击楫东来亲一鼓。
威灵闪闪动牛斗，精休轩轩起貔虎。
金牌银牌胆为冷，千户万户色如土。
尺兵寸镞不待施，已觉目中无此虏。
四旬颉颃斗困兽，一夕仓皇窜饥鼠。
不闻令狐戛刁斗，但见龟山撑窣堵。
麦畦黄裹栗留风，秧甽青边勃姑雨。
老农想见太平年。买酒煮茶相劳苦。
黄旗紫盖祥光开，宫柳飞絮公归来。
平淮勒碑字如斗，铙歌奏曲声召雷。
奉觞再拜白寿母，儿辈破贼边州回。
欢然一笑春满面，婆娑起舞斑衣莱。
还观先正绍兴日，立朝清节高崔嵬。
独於和议植赤帜，坐令火德然寒灰。
家传此意石不转，事业自许图云台。
从今着手快经理，一洗河洛无织埃。
君不见武侯用西蜀，诛赏大明人自服。
又不见叔子镇襄阳，恩信一孚江汉皆金汤。

作者简介：洪咨夔，(1176～1236)，南宋诗人，汉族人。字舜俞，号平斋。於潜（今属浙江临安县）人。嘉泰二年(1202)进士。授如皋主簿，寻为饶州教授。作《大治赋》，受到楼钥赏识。著作有《春秋说》3卷、《西汉诏令揽钞》等。